Charta aspera
Charta aspera, vel charta vitraria, est fricandi instrumentum et quidem scheda chartae vel textile re fricatoria, sicut oxido aluminii et carbido silicii, altero lateri inductum. Homines chartam asperam primum adhibuisse putantur in Sinis saeculo XIII, cum testae, semina, et harena tusa ad membranam gummi naturali conglutinabantur. Cutis selachimorphorum (squamae placoidae) etiam ad fricandum adhibetur, et squamae asperae piscis familiae Latimeriidarum (fossilis vivi) eodem modo ab indigenis Comorianarum insularum adhibentur. Equisetum hyemale, planta cocta et exsiccata, in Iaponia est traditionalis expoliendi materia, chartá abrasivá tenuior. Charta vitraria primum Londinii ab Ioanne Oakey anno 1833 fabricata est, cuius societas commercialis nova excogitata via et ratione glutinandi facultatem productionis massalis paravit.